Fjórtán af þeim tuttugu fyrirtækjum sem tóku þátt í Startup Reykjavík viðskiptahraðlinum á árunum 2012 og 2013 eru enn starfandi í dag . * Fjögur þeirra eru þó með litla starfsemi eða minna en einn starfsmann á launum í fullri vinnu . Sex fyrirtæki af tuttugu hafa hætt starfsemi . Samanlagður starfsmannafjöldi hjá fyrirtækjunum tíu sem starfa á fullum krafti er 30 manns , eða þrír starfsmenn að meðaltali . Þetta kemur fram í úttekt fréttasíðunnar Norðurskautið.is í dag . Fréttasíðan fór í loftið síðasta vor og fjallar um sprota og nýsköpun á Íslandi . „ Norðurskautið tók saman afdrif þeirra fyrirtækja sem fóru í gegnum Startup Reykjavík árin 2012 og 2013 . Ákveðið var að skoða ekki árganginn í fyrra ( 2014 ) þar sem of stuttur tími er liðinn frá því að þau fyrirtæki fóru í gegnum hraðalinn , “ segir í umfjöllun Norðurskautsins . Auglýsing Viðskiptahraðalinn Startup Reykjavík er samstarfsverkefni Arion banka og Klak Innovit . Hann er haldinn í fjórða sinn í ár . Tíu fyrirtæki eru valin úr hópi umsækjenda og fjárfestir Arion banki í hverju þeirra fyrir tvær milljónir króna gegn 6 prósent eignarhlut . Auk þess fá fyrirtækin ýmiskonar stuðning á tíu vikna tímabili , eins og skrifstofuhúsnæði , ráðgjöf og leiðsögn . Taflan sýnir afdrif þeirra fyrirtækja sem tóku þátt í Startup Reykjavík á árunum 2012 og 2013 . Taflan er unninn af Nordurskautid.is og er birt með leyfi vefsíðunnar . Fram kemur í umfjölluninni að helmingur fyrirtækjanna tuttugu hafa fengið styrk frá Tækniþróunarsjóði . Meðaltalsupphæð styrkjanna nemur um 17,3 milljónum króna og hafa ýmist verið frumherja - eða verkefnisstyrkir . Af þessum fyrirtækjum hefur eitt hætt störfum og þrjú eru með litla starfsemi . „ Það er erfitt að fá uppgefið frá félögum hversu mikla fjárfestingu þau hafa fengið og því verður að taka þessum upplýsingum með fyrirvara , “ segir í greininni en það er mat Norðurskautsins að fyrirtækin tuttugu hafi samtals fengið tæplega 2,3 milljónir dollara í fjárfestingu og styrki , um 286 milljónir króna . Um 61 prósent upphæðarinnar hefur komið frá Tækniþróunarsjóði , 21 prósent frá Arion banka og um 17,5 prósent frá örðum fjárfestum . Svipað hlutfall og erlendis Heildarárangur fyrirtækjanna er borinn saman við sambærilega viðskiptahraðla erlendis og segir að hlutfall fyrirtækja sem hafa hætt starfsemi sé svipað og hjá Techstars , einum stærsta viðskiptahraðli heims . Árið 2014 höfðu 23 af 70 fyrirtækjum sem tóku þátt í Techstarts á árunum 2007 til 2010 hætt starfsemi , eða 33 prósent fyrirtækja . Tuttugu og sex þeirra voru enn starfandi og 21 hafði verið selt . „ Það vekur einnig athygli hve stórt hlutfall þessara fyrirtækja hafa verið seld , ólíkt tölunum fyrir Ísland , og má áætla að fjármagnshöft og smæð íslenska markaðarins hafi einhver áhrif þar , “ segir í greininni . * Athugasemd ritstjórnar : Fréttin hefur verið uppfærð frá upphaflegri útgáfu en þá sagði að þrettán fyrirtæki væru enn starfandi . Rétt er að þau eru fjórtán , eins og fram kemur í athugasemd Norðurskautsins vegna breytinganna : „ Norðurskautið hafði gert ítrekaðar tilraunir til að fá svör frá Designing Reality , tölvupóstur , sms og símtal en ekki fengið svör . Því var tekin ákvörðun um að úrskurða fyrirtækið sem ekki starfandi , samkvæmt upplýsingum frá Startup Reykjavík . Eftir að frétt Norðurskautsins birtist í morgun þá fengust þær upplýsingar frá fyrirtækinu að þar er einn starfsmaður í fullu starfi . Fréttinni hefur verið breytt til að endurspegla það . “ Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .